b'\n_START_ARTICLE_\nLevi fa\xc5\xa1izem\n_START_PARAGRAPH_\nLevi fa\xc5\xa1\xc3\xadzem je oznaka za zmes med levi\xc4\x8darskimi in fa\xc5\xa1istoidnimi elementi v politi\xc4\x8dnem gibanju oziroma praksi. Podobna sintagma je liberalni fa\xc5\xa1izem, ki naj bi bil zmes liberalnih (v nekaterih okoljih sinonim za politi\xc4\x8dno levico) s fa\xc5\xa1isti\xc4\x8dnimi elementi._NEWLINE_Sama pojma levica in fa\xc5\xa1izem sta dovolj \xc5\xa1iroka, njuna kombinacija pa je \xc5\xa1e manj natan\xc4\x8dna. Pojma levi fa\xc5\xa1izem in liberalni fa\xc5\xa1izem sta uporabni kot etiketi za deviacijo levi\xc4\x8darstva, ali kot politi\xc4\x8dni psovki. Nalepka levi fa\xc5\xa1izem se v znanstvenih objavah ne uporablja.\n_START_SECTION_\nLiberalni fa\xc5\xa1izem\n_START_PARAGRAPH_\nPojem liberalni fa\xc5\xa1izem je uporabil pisatelj H. G. Wells v nagovoru Mladim liberalcem Univerze v Oxfordu leta 1932 . V takratnem zgodnjem obdobju prakse fa\xc5\xa1izma in nacizma v Italiji oziroma Nem\xc4\x8diji se je Wells zdelo primerno, da predlaga mladim liberalcem, naj postanejo liberalni fa\xc5\xa1isti ali prosvetljeni nacisti in zgradijo novo, pravi\xc4\x8dnej\xc5\xa1o dru\xc5\xbebo. Ker je bil Wells vendarle predvsem pisatelj in po politi\xc4\x8dnem prepri\xc4\x8danju blizu socializmu navedenih izjav ne moremo tolma\xc4\x8diti kot posebno naklonjenost fa\xc5\xa1izmu, kve\xc4\x8djemu stali\xc5\xa1\xc4\x8du, da njegovega ideala Cosmopolisa in svetovne vlade ni mo\xc5\xbeno dose\xc4\x8di brez trde roke, kot so jo v 30-tih letih \xc5\xa1e dovolj benigno izkazovali fa\xc5\xa1isti in nacisti. Wells je bil sicer naklonjen evgeniki._NEWLINE_Georgu Bernardu Shawu novej\xc5\xa1i pisci pripisujejo podobno levo- oziroma liberalno-fa\xc5\xa1isti\xc4\x8dno naklonjenost. Sicer izpri\xc4\x8dano naklonjen socialisti\xc4\x8dni usmeritvi je Shaw verjel v evgeniko - \xc4\x8di\xc5\xa1\xc4\x8denje rase - celo tako dale\xc4\x8d, da je zahteval, naj kemiki izumijo strup za brezbole\xc4\x8de usmrtitve.\n_START_SECTION_\n"Levi fa\xc5\xa1izem" v slovenskem politi\xc4\x8dnem diskurzu\n_START_PARAGRAPH_\nOznako "levi fa\xc5\xa1izem" je uporabil Janez Jan\xc5\xa1a, takratni predsednik vlade RS, na mno\xc5\xbei\xc4\x8dnem shodu Zbora za republiko 8. februarja 2013 v podporo predsedniku in vladi, ki sta bili med tar\xc4\x8dami protestov v okviru Vseslovenske ljudske vstaje. Isti dan je bilo najve\xc4\x8dje protestno zborovanje - "Tretja ljudska vstaja" v Ljubljani; poleg tega pa je protestnike poimenoval za zombije. Jan\xc5\xa1eve izjave so spro\xc5\xbeile polemiko o primernosti tovrstnega etiketiranja s strani visokega politika.\n_START_SECTION_\nA. Johnson: Ali je Slavoj \xc5\xbdi\xc5\xbeek "levi fa\xc5\xa1ist"?\n_START_PARAGRAPH_\nObuditev nalepke "levi fa\xc5\xa1ist" v slovenskem diskurzu je morda povezano s \xc4\x8dlankom Alana Johnsona, v katerem se spra\xc5\xa1uje ali je Slavoj \xc5\xbdi\xc5\xbeek "levi fa\xc5\xa1ist" .\n_START_SECTION_\nJonah Goldberg:\xc2\xa0\xc2\xbbLiberalni fa\xc5\xa1izem\xc2\xab\n_START_PARAGRAPH_\nJonah Goldberg je v ZDA poznan kot konservativen komentator in publicist. Knjiga s polnim naslovom (prevod): Liberalni fa\xc5\xa1izem: Tajna zgodovina ameri\xc5\xa1ke levice, od Mussolinija do\xc2\xa0\xc2\xbbpolitike smisla\xc2\xab  je bila v letu izida, 2008, prodajna uspe\xc5\xa1nica. Po izjavi avtorja jo je napisal, ker so ga mnogi ozna\xc4\x8devali za fa\xc5\xa1ista. Avtor sku\xc5\xa1a utemeljiti tesno povezanost ameri\xc5\xa1ke liberalne (svobodomiselne, socialno \xc4\x8dute\xc4\x8de) politi\xc4\x8dne usmeritve in fa\xc5\xa1izma. Knjiga je spro\xc5\xbeila burne odzive na obeh straneh._NEWLINE_Uravnote\xc5\xbeena ocena je nemara to:_NEWLINE_\xc2\xbbKon\xc4\x8dno, to\xc4\x8dno je Goldbergovo opa\xc5\xbeanje, da liberalci uporabljajo nalepko fa\xc5\xa1izem da bi oblatili skoraj vse, kar jim ni v\xc5\xa1e\xc4\x8d. Prav tako je upravi\xc4\x8den do trditve, da ameri\xc5\xa1ki konservatizem ni nikakor povezan ali podoben evropskemu fa\xc5\xa1izmu - \xc4\x8deprav nekaterih ameri\xc5\xa1kih konservativcev ni posebno razburjal Hitlerjev rasizem niti, kon\xc4\x8dno, ameri\xc5\xa1ki zakoni s katerimi so uveljavljali rasno razlikovanje. Tu pa bi se moral ustaviti. ...\xc2\xab\xc2\xa0_NEWLINE_\xe2\x80\x94Richard Bernstein, The New York Times'